Det var en glad Jacob Jensen, der fredag modtog afgørelsen fra Sø- og Handelsretten. Han må fortsat kalde sin restauant i Sæby for Jensens Fiskerestaurant. - Jeg er super glad og godt tilfreds med resultatet. Og jeg havde også regnet med, at det ville blive sådan, siger Jacob Jensen. Retssagen mod den nordjyske restauratør var anlagt af Jensens Bøfhus, som ville have ham til at ændre navnet på restauranten. Men Sø- og Handelsretten har nu givet Jacob Jensen medhold, så han fortsat må bruge sit navn. - Koncepterne er jo vidt forskellige, og jeg har aldrig haft intentioner om at udnytte deres navn og brand, siger Jacob Jensen. Jacob Jensen skal dog foretage mindre ændringer i sit logo, så "Jensens" og "Fiskerestaurant" står med samme type og størrelse bogstaver. Jensens Bøfhus skal betale sagens omkostninger.

Opsummering:
Jensens Fiskerestaurant i Sæby har vundet en sag mod Jensens Bøfhus og må beholde sit navn.